**KORIŠĆENJE ISTORIJE I TRADICIJE U RADU SA ĐECOM**

**Važnost i značaj**

U cilju njegovanja i korišćenja istorijskog nasljedstva kao neiscrpnog bogatstva i očuvanja kulture i tradicije, na nama je velika odgovornost da đecu svakodnevno upoznajemo sa bogatom istorijom naše zemlje. Đecu podstičemo da cijene i čuvaju naše običaje i obilaze, istražuju i uživaju u viševjekovnim zdanjima i znamenitostima.

Prvi korak ka ostvarivanju naših ciljeva je kontinuirana komunikacija i saradnja sa roditeljima kroz koju motivišemo članove porodice na učešće u planiranju i rеalizaciju aktivnosti.

Kod đece treba od ranog uzrasta razvijati osjećaj pripadnosti i ljubavi prema očuvanju kulture i tradicije jer njegovanjem svojih vrijednosti učiće se toleranciji i poštovanju prema drugim vjerovanjima i običajima. Značajno je organizovati različite aktivnosti: izlete, obilaske kulturno – istorijskih znamenitosti u cilju upoznavanja sa istorijskim ličnostima, zdanjima i bogatim nasljeđem, a sve u skladu sa interesovanjima đece i njihovim razvojnim sposobnostima.

 

**Uticaj na đecu**

Đeca predškolskog uzrasta posjeduju nevjerovatnu moć opažanja, razumijevanja i usvajanja najrazličitijih informacija iz neposrednog okruženja na osnovu kojih formiraju predstavu o svijetu koji ih okružuje. Stoga imamo zadatak da osmislimo i realizujemo kreativne aktivnosti koje će đecu podstaći na učenje kroz igru i usvajanje novih znanja, a sve kroz njegovanje njihove radoznalosti i istraživačkih tendencija kroz koje đeca:

* Unapređuju postojeća i usvajaju nova znanja o kulturi, istoriji i tradiciji.
* Razvijaju osjećaj nacionalne pripadnosti i jačaju sopstveni identitet.
* Uče se poštovanju različitosti kroz neposredne kontakte sa tradicijom i običajima.
* Bogate svoj rječnik tradicionalnim izrazima.
* Stavljaju akcenat na poštovanje moralnih vrijednosti kroz primjere ljudskosti iz tradicionalnih događaja i književnih djela.
* Njeguju prepoznatljiv smisao za humor kroz očuvanje istorijskih anegdota.
* Stvaraju predstavu o razlikama o načinu života nekad i sad, povlače paralele i ukazuju na prednosti i nedostatke.
* Prepoznaju i njeguju tradicionalne igre i pjesme kroz aktivnosti u muzičkom centru i folklor.
* Jača se porodica kao institucija koja je oslabljena savremenim načinom života.



**Primjer dobre prakse**

Kao jedan od primjera dobre prakse izdvojila se aktivnost kroz koju smo đecu upoznali sa folklornom tradicijom, čuvenim Crnogorskim orom i najljepšom nošnjom. Našem pozivu rado su se odazvali članovi KUD-a “Njegoš” koje smo kako i dolikuje našim običajima dočekali sa priganicama i medom. U cilju upoznavanja đece sa djelovima nošnje folkloraši su đeci prezentovali djelove iste objašnjavajući nazive i njihovu namjenu. Potom su đecu učili osnovnim koracima što je kod njih probudilo posebno interesovanje za ovaj segment tradicije.



Nakon pośete, đeca manipulativnom centru prepoznaju i sastavljaju trodjelne modele tradicionalnih nošnji, opisuju najdraži model u cilju podsticanja dječijeg govornog stvaralaštva kroz koje ćemo njegovati kulturnu baštinu. Ponude se slagalice sa nacionalnim obilježjima poput zastave, nošnje kroz koje razvija percepciju i intelektualne sposobnosti.

Na kraju u duhu tradicije su viteške igre u dvorištu vrtića imale za cilj upoznavanje tradicionalnih igara poput bacanja kamena s ramena, vuče konopa, skok u dalj kroz koje su đeca usavršavala stečene motoričke aktivnosti poput trčanja, skakanja, provlačenja, bacanja, vučenja...

 

**Preporuke za realizaciju aktivnosti**

* ****Foto pričom približiti đeci način života nekad i sad (npr. prikazati ulice grada, vrtiće, škole, obilježavanje proslava i praznika nekad i sad i td.).
* Pri planiranju i realizaciji aktivnosti voditi računa o uzrastu i interesovanjima đece (izlet organizovati sa srednjim i starijim vaspitnim grupama).
* U radu koristiti inovativne materijale sa tradicionalnim obilježjima (za potrebe aktivnosti izrađivati didaktički materijal koji će biti u skladu sa interesovanjima đece i temom koja se realizuje).
* Podstaći đecu da sa članovima porodice razgovaraju o njegovanju kulture i tradicije. Nakon toga uz poželjno prisustvo roditelja sa đecom u grupi izkazati doživljaj onoga što su saznali. Isto izložiti i učiniti dostupnim i vidljivim.
* Podstaći roditelje na aktivno učešće pri planiranju i realizaciji aktivnosti (pomoć pri organizovanju izleta, pośeta, predstavljanju loklanih i/ili istorijskih zanimljivosti i izradi neophodnih sredstava i materijala).
* U multietničkim sredinama posebnu pažnju posvetiti ravnopravnoj zastupljenosti svih nacionalnosti (upoznavanje a svim tradicionalnim nošnjama, folklornim igrama, zanimljivim pričama iz istorije i td.)
* Realizovati tematska dešavanja u vrtiću – npr. proslava nekog kulturno/istorijski značajnog datuma, događaja – od važnosti za lokalnu zajednicu u kojoj se vrtić nalazi.